Potrivit unui comunicat MAE remis MEDIAFAX, România a semnat, joi, prin Reprezentantul Permanent la Geneva, Actul de la Geneva al Acordului de la Lisabona privind denumirile de origine şi indicaţiile geografice, n un nou tratat în domeniul proprietăţii intelectuale care garantează protecţie produselor care se comercializează la nivel internaţional şi care sunt renumite pentru calităţi pe care le au, specifice zonei geografice din care provin.

"Noul instrument răspunde necesităţii modernizării şi ameliorării calităţii serviciilor oferite beneficiarilor sistemului de protecţie a indicaţiilor geografice şi va contribui la promovarea comercială în plan global a produselor protejate prin indicaţii geografice. De la momentul intrării în vigoare a noului tratat, produsele româneşti a căror calitate, reputaţie sau alte caracteristici sunt în mod esenţial datorate originii geografice (precum vinuri, ape minerale, brânzeturi, mezeluri, gemuri), odată protejate în România, vor putea obţine protecţie şi la nivel internaţional, fapt ce deschide noi oportunităţi de comercializare şi promovare pentru producătorii români", se arată în comunicat.

Printre produsele româneşti care vor putea beneficia de protecţie minerale se numără apele minerale, vinurile, telemeaua de Dobrogea, salamul de Sibiu sau magiunul de Buciumi, conform sursei citate.

Documentul a fost negociat şi adoptat în cadrul Conferinţei diplomatice pentru adoptarea Noului Act al Acordului de la Lisabona privind protecţia denumirilor de origine şi înregistrarea internaţională a acestora, eveniment organizat şi găzduit de Organizaţia Mondială pentru Proprietate Intelectuală, în perioada 11-21 mai.

La conferinţă au participat 114 delegaţii. Dintre acestea, 54 au semnat Actul Final, iar 11 state au semnat inclusiv noul tratat chiar în ziua deschiderii procedurii.

Noul tratat va intra în vigoare la trei luni după depunerea la OMPI de către cinci Părţi Contractante a instrumentelor de ratificare sau accedere la tratat.

Acordul de la Lisabona privind protecţia denumirilor de origine şi înregistrarea internaţională a acestora a fost adoptat în 1958 şi revizuit în 1967. Actualmente, 28 de state sunt Părţi la acest tratat.

Discuţiile cele mai recente de revizuire a Acordului de la Lisabona au avut loc în perioada 2008-2014, în cadrul Grupului de lucru al Uniunii de la Lisabona.

România a participat la aceste discuţii, precum şi la Conferinţa diplomatică de revizuire a Acordului.

Semnarea tratatului este deschisă părţilor interesate timp de un an.